Július elsejétől Egyiptomban is nyaralhatunk - Utazómajom
utazomajom / 2020. június 29. hétfő - 21:08
Egyiptom bejelentette, hogy július 1-jétől újból megnyitja a határait a turizmus előtt, egyelőre azonban csak a tengerparti üdülőhelyekre. A közlemény szerint a Vörös-tengeri régióban nyílnak meg a legnépszerűbb úti célok, a Hurghada és Marsa Alam, illetve Sharm El Sheikh és Taba közötti partszakaszon. Utóbbit mi is előszeretettel ajánlottuk, hiszen az izraeli Eilatra fillérekért lehet repülőjegyet foglalni, ahonnan egy órán belül elérhető a kedvező árú egyiptomi üdülőhely, Taba.
A kormány mindent megtesz annak érdekében, hogy visszacsalogassa a turistákat az országba. Ennek egyik lépéseként eltörli a vízumdíjat októberig, az Egyiptomi Turisztikai és Régészeti Minisztérium pedig 20%-os kedvezményt ad az EgyptAir utasoknak a múzeumi és régészeti feltárásokra szóló belépőjegyekre.
A vírus terjedésének megakadályozása miatt különböző intézkedéseket vezetnek be. A WHO értékelése alapján magas fertőzöttségű országokból Egyiptomba érkező utasoknak határátlépéskor negatív tesztet kell bemutatniuk.
Az EgyptAir is újraindítja a hálózatát, egyelőre csak 29 országba. Jó hír azonban, hogy Budapest is köztük van, július elsejétől heti egy járattal utazhatunk Kairóba.
egyiptom koronavírus viber